Klavírne kvintetá Alexandra Albrechta a Štefana Németha-Šamorínskeho
2025-12-17 18:00 - 19:30 (Europe/Bratislava) | Dom Albrechtovcov, Kapitulská 1, Bratislava, 81101, Slovenská republika
Srdečne Vás v mene o.z. Albrechtina pozývame na posledný tohtoročný koncert (Ne)známej hudby!
PROGRAM:
Alexander Albrecht (1885-1958): Klavírne kvinteto
Štefan Németh-Šamorínsky (1896-1975): Klavírne kvinteto, op. 52
Alexander Albrecht i Štefan Németh-Šamorínsky študovali u Bélu Bartóka a patria k významným predstaviteľom slovenskej hudby 20. storočia. Klavírne kvinteto Alexandra Albrechta vzniklo v roku 1913, spája sa v ňom subtílna lyrickosť a priam symfonická monumentálnosť. Klavírne kvinteto Štefana Németha-Šamorínskeho z roku 1956 kombinuje expresívnu melodiku s neoklasickými prvkami a bohatou harmonickou invenciou, čím vytvára osobitý štýl prepojenia tradície a moderny.

ÚČINKUJÚ:
Magdaléna Bajuszová klavír a Mucha Quartet:
Juraj Tomka 1. husle, Jozef Ostrolucký 2. husle, Veronika Kubešová viola, Pavol Mucha violončelo

streda 17. december 2025, 18.00
Dom Albrechtovcov, Kapitulská 1, Bratislava

Vstupné: 5 EUR / 3 EUR študenti, dôchodcovia / deti do 15 rokov zdarma
Vstupenky budú dostupné 30 minút pred koncertom v mieste konania.
Rezervácie sú možné na ozalbrechtina@gmail.com
(Rezervované vstupenky je potrebné vyzdvihnúť najneskôr 10 minút pred začiatkom koncertu v mieste konania.)

Tešíme sa na vás!
Cyklus koncertov (Ne)známa hudba z verejných zdrojov podporil Fond na podporu umenia – hlavný partner projektu. Koná sa s finančným príspevkom Hudobného fondu a s podporou Sociálneho a kultúrneho fondu SOZA, Bratislavského samosprávneho kraja a v spolupráci s ALBRECHT FORUM, o.z.

Vivaldi da camera
2025-12-21 18:00 - 19:00
Na poslednom tohtoročnom verejnom koncerte v Dome Albrechtovcov zaznie komorná hudba Antonia Vivaldiho pre husle resp. violončelo v sprievode basso continuo. Vivaldiho hudbu však doplní aj jeho priamy predchodca Arcangelo Corelli, ktorý virtuozitou husľovej hry ovplyvnil už Vivaldiho, ale aj ďalších huslistov a skladateľov 18. storočia. Corelliho sólové sonáty znejú na našich pódiách pomerne zriedkavo a ešte zriedkavejšie jeho vyzdobené verzie, ktoré predstavujú vrchol virtuózneho barokového umenia. Okrem sláčikovej hudby zaznie v svetovej premiére aj Duo pre dve mandory z rakúskeho kláštora v Kremsmünster.

Le nuove musiche

Ferdinand Slezák – barokové husle
Michal Sťahel – barokové violončelo
Jan Čižmář – arcilutna a mandora
Marek Čermák – čembalo
Jakub Mitrík – teorba a mandora

Arcangelo Corelli (1653-1713)
Sonáta V pre husle a basso continuo g mol op. 5 no. 5
Adagio — Vivace — Adagio — Vivace — Giga Allegro

Antonio Vivaldi (1678-1741)
Sonáta IX pre violončelo a basso continuo g mol, RV 42
Preludio: Largo — Allemanda: Andante — Sarabanda: Largo — Giga: Allegro

Duo pre dve mandory z rukopisu Kremsmünster v Rakúsku v svetovej premiére

Antonio Vivaldi (1678-1741)
Sonáta VII pre violončelo a basso continuo a mol, RV 44
Largo — Allegro poco — Largo — Allegro

Arcangelo Corelli (1653-1713)
Sonáta V pre husle a basso continuo d mol op.5 no. 12 La Follia

Vstupenky sú v predaj v sieti ticketportal tu

Cena vstupeniek: 13€ / 8€ dôchodcovia a študenti / 5€ ZŤP

Komorné diela pre husle a gitaru
2026-01-25 18:00 - 19:00
Srdečne Vás pozývame na komorný koncert, v ktorom Pavol Šimai v cykle Impresie pre sólo gitaru ponúkne lyrický pohľad do zvukového sveta tohto nástroja. Interpreti koncertu premiérovo uvedú skladbu Hommage à Hviezdoslav pre husle a gitaru od Damiána Štefana, inšpirovanú poéziou slovenského velikána. V diele Astora Piazzollu História tanga zaznievajú fascinujúce premeny tanga od drsných začiatkov v Buenos Aires cez hudbu kaviarní, nočných kluboch až po tango dnešných dní. Dielo Benjamina Brittena Nocturnal after John Dowland patrí k vrcholom gitarovej literatúry 20. storočia. Manuel de Falla vo svojej Suite populaire Espagnole prinesie farby španielskeho folklóru a ohnivý temperament ﬂamenca. Na koncerte zaznejú taktiež ikonické skladby A. Piazzollu Oblivion a Libertango.
PROGRAM
Pavol Šimai (1930-2020): Impresie
Damián Štefan: Hommage à Hviezdoslav (premiéra)
Astor Piazzolla (1921-1992): História tanga
Benjamin Britten (1913-1976): Nocturnal after John Dowland
Astor Piazzolla: Oblivion
Manuel de Falla (1876-1946): Suite populaire Espagnole
Astor Piazzolla: Libertango

Účinkujú
Ján Timčák husle
Terézia Hulková gitara

VSTUPENKY: 12 € / 8 € (študenti, dôchodcovia, ZŤP)

Vstupenky sú dostupné v predpredaji v sieti Ticketportal vo forme „hometicket“ TU
Predpredaj končí o 12:00 v deň konania podujatia. Ďalšie vstupenky budú v prípade voľných kapacít dostupné 30 minút pred koncertom v mieste konania.

Zmena programu a účinkujúcich vyhradená.

Tešíme sa na Vás!
Vaše ALBRECHT FORUM, o.z.

Štefan Németh-Šamorínsky - Komorná hudba
2026-02-04 18:00 - 20:00
Srdečne Vás pozývame na prvý koncert (Ne)známej hudby o.z. Abrechtina v roku 2026, ktorý bude venovaný tvorbe významného slovenského skladateľa, pedagóga, klaviristu a organistu Štefana Németha-Šamorínskeho pri príležitosti 130. výročia jeho narodenia.
–
PROGRAM
Sonáta pre husle a klavír (1962)
Dva tance pre husle a klavír (1943)
Slovenská rapsódia č. 2 pre violončelo a klavír (1960)
———
Sláčikové kvarteto (1947)
Klavírne trio (1954)
–

ÚČINKUJÚ
Juraj Tomka husleAndrej Gál violončeloMaroš Klátik, Peter Javorka klavírMucha Quartet: Juraj Tomka 1. husle, Jozef Ostrolucký 2. husle, Veronika Kubešová viola, Pavol Mucha violončelo

–

VSTUPENKY: 5 € / 3 € študenti, dôchodcovia / deti do 15 rokov zdarma
Vstupenky budú dostupné 30 minút pred koncertom v mieste konania.Rezervácie sú možné na ozalbrechtina@gmail.com(Rezervované vstupenky je potrebné vyzdvihnúť najneskôr 10 minút pred začiatkom koncertu v mieste konania.)

Tešíme sa na vás!

Cyklus koncertov (Ne)známa hudba z verejných zdrojov podporil Fond na podporu umenia – hlavný partner projektu. Koná sa s finančným príspevkom Hudobného fondu a s podporou Sociálneho a kultúrneho fondu SOZA, Bratislavského samosprávneho kraja a v spolupráci s ALBRECHT FORUM, o.z.

Dušan Martinček - Komorná hudba pre gitaru
2026-03-04 18:00 - 19:30
Srdečne Vás pozývame na druhý tohtoročný koncert (Ne)známej hudby o.z. Albrechtina, ktorý bude venovaný gitarovej tvorbe Dušana Martinčeka pri príležitosti 90. výročia jeho narodenia.
Dušan Martinček (1936 – 2006) patril ku generácii skladateľov, ktorých hudobné vzdelanie je späté s osobnosťami Alexandra Albrechta, Jána Zimmera, Jána Cikkera či Rudolfa Macudzińského. Naviac, ako sám uviedol, ,,v širokej oblasti umenia bol vlastne žiakom Jána Albrechta.“
I keď v Martinčekovej tvorbe dominuje najmä klavírna, komorná či orchestrálna hudba, vďaka úzkemu kontaktu s Jozefom Zsapkom patrila medzi jeho obľúbené nástroje aj gitara. Skladateľ si hru na gitare osvojil a následne od roku 1983 jej venoval viaceré diela a cykly skladieb. Nachádzame medzi nimi sólové kompozície a skladby pre flautu a gitaru.

ÚČINKUJÚ
Miriam Rodriguez Brüllová gitara
Ivica Gabrišová flauta
Martin Krajčo gitara
Karol Samuelčík gitara

PROGRAM
Na komornom koncerte pri príležitosti 90. výročia narodenia Dušana Martinčeka zaznie výber z jeho tvorby pre sólovú gitaru a kompletné dielo pre flautu a gitaru. Obe reprezentujú rozmanitosť Martinčekovho hudobného jazyka, ktorý okrem silnej väzby na tradíciu absorboval viaceré moderné kompozičné smery. Práve ich rovnováhou mal snahu vytvoriť si vlastný slobodný priestor pre tvorbu.

VSTUPENKY: 5 € / 3 € študenti, dôchodcovia / deti do 15 rokov zdarma
Vstupenky budú dostupné 30 minút pred koncertom v mieste konania.
Rezervácie sú možné na ozalbrechtina@gmail.com
(Rezervované vstupenky je potrebné vyzdvihnúť najneskôr 10 minút pred začiatkom koncertu v mieste konania.)

Tešíme sa na vás!

PRAŽSKÁ JAR 2026 – ÚVODNÝ KONCERT V PRIAMOM PRENOSE
2026-05-12 20:00 - 22:00
Príďte si užiť úvodný koncert Pražskej jari 2026 v podaní Symfonického orchestra Českého rozhlasu pod taktovkou dirigenta Petra Popelku v živom prenose do Domu Albrechtovcov na Kapitulskej 1 v Bratislave!
Úvodný koncert Pražskej jari 2026 v sebe spojí dve výročia – 100 rokov od vzniku Symfonického orchestra Českého rozhlasu a po 80 rokoch od založenia Pražskej jari vstupuje festival do novej dekády.
„Má vlast nie je o slepom nacionalizme. Je napísaná so skutočnou a úplne odzbrojujúcou láskou k rodnej zemi,“ hovorí Petr Popelka, šéfdirigent a hudobný riaditeľ Symfonického orchestra Českého rozhlasu, s ktorým otvorí tento ročník Pražskej jari.
V tejto slávnostnej chvíli si zároveň pripomenieme 100 rokov od vzniku tohto významného českého symfonického telesa, ktoré sa mnohými odvážnymi umeleckými projektmi zapísalo nielen do histórie Pražskej jari, ale aj do novodobej hudobnej histórie Českej republiky. Petr Popelka, aktuálne jeden z najžiadanejších dirigentov sveta, bude po Karlovi Ančerlovi, Václavovi Neumannovi, Claudiovi Abbadovi, Neeme Järvim, Vladimírovi Válkovi či Krzysztofovi Pendereckom ďalšou mimoriadnou osobnosťou, ktorá na Pražskej jari povedie tento vynikajúci český orchester.

PROGRAM
Bedřich Smetana (1824-1884): Má vlast
Vyšehrad
Vltava
Šárka
Z českých luhů a hájů
Tábor
Blaník

Účinkuje Symfonický orchester Českého rozhlasu
Petr Popelka dirigent

VSTUPENKY: 6 €
Vstupenky sú dostupné v predpredaji v sieti Ticketportal vo forme „hometicket“ TU.
Predpredaj končí o 12:00 v deň konania podujatia. Ďalšie vstupenky budú v prípade voľných kapacít dostupné 30 minút pred koncertom v mieste konania.

Prenos úvodného koncertu sa koná v spolupráci s Českým centrom v Bratislave, festivalom Pražská jar a ALBRECHT FORUM, o.z.
Viac informácií: www.albrechtforum.com
Tešíme sa na Vás!

Joseph Haydn - klavírne sonáty - (Ne)známa hudba 4/26
2026-05-13 18:00 - 19:30
Srdečne Vás pozývame na štvrtý koncert (Ne)známej hudby v roku 2026, ktorý sa koná pri príležitosti krásneho životného jubilea klaviristky Daniely Varínskej. Na koncerte budú znieť v jej podaní klavírne sonáty rakúskeho skladateľa, rodáka z neďalekého Rohrau, Josepha Haydna (1732 – 1809).
Daniela Varínska (*1946) sa venuje sólistickej i komornej hre. Koncertuje a pravidelne vystupuje na popredných hudobných festivaloch v Európe, Kanade, v USA a v Ázii. Spolupracovala s domácimi a zahraničnými telesami pod taktovkami slovenských, českých i zahraničných dirigentov (Ondrej Lenárd, Ľudovít Rajter, Bystrík Režucha, Ladislav Slovák; Zdeněk Košler; James Judd, Jerzy Katlewicz, Andrew Mogrelia, Anton Nanut, Charles Olivieri-Munroe, Alexander Rahbari, Jac van Steen a i.). V oblasti komornej hudby sú jej partnermi významní slovenskí a zahraniční umelci. Účinkovala s viacerými komornými zoskupeniami: Cappella Istropolitana, Musica aeterna, Slovenskí komorní sólisti, Moyzesovo kvarteto, Flauto dolce, Maria Theresia Ensemble a Musa antiqua.
Popri klavíri je uznávanou čembalistkou a hráčkou na kladivkovom klavíri, pričom ju ako sólistku na týchto nástrojoch pozývajú aj na zahraničné festivaly (napr. Bach-Festival Stuttgart (Nemecko), Viedeň (Rakúsko), Pražská jar, Haydnovský festival Dolní Lukavice). Daniela Varínska nahráva pre Slovenský rozhlas i zahraničné rozhlasové stanice a spolupracuje so Slovenskou televíziou (napr. film F. Chopin: Sonáta b mol op. 35). Často vedie semináre pre pedagógov, kde pracuje so žiakmi rôznych vekových kategórií. (https://hc.sk/o-slovenskej-hudbe/osobnost-detail/743-daniela-varinska)
VSTUPENKY: 5 EUR / 3 EUR študenti, dôchodcovia / deti do 15 rokov zdarma
Vstupenky budú dostupné 30 minút pred koncertom v mieste konania.
Rezervácie sú možné na ozalbrechtina@gmail.com
(Rezervované vstupenky je potrebné vyzdvihnúť najneskôr 10 minút pred začiatkom koncertu v mieste konania.)
Tešíme sa na vás!

Podujatie organizuje občianske združenie Albrechtina v spolupráci s ALBRECHT FORUM, o.z.
Cyklus koncertov (Ne)známa hudba z verejných zdrojov podporili Fond na podporu umenia – hlavný partner projektu – a Bratislavský samosprávny kraj. Koná sa s finančným príspevkom Hudobného fondu a s podporou Sociálneho a kultúrneho fondu SOZA.
